Document ID: 32013D0797

NEUVOSTON TÄYTÄNTÖÖNPANOPÄÄTÖS,
annettu 16 päivänä joulukuuta 2013,
luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille 15 päivänä lokakuuta 2013 annetun neuvoston asetuksen (EU) N:o 1024/2013 täytäntöönpanosta
(2013/797/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 291 artiklan 2 kohdan,
ottaa huomioon, luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille 15 päivänä lokakuuta 2013 annetun neuvoston asetuksen (EU) N:o 1024/20131 (1), ja erityisesti sen 26 artiklan 3 kohdan,
sekä katsoo seuraavaa:
(1)
Neuvosto antoi 15. lokakuuta 2013 asetuksen (EU) N:o 1024/2013 luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille.
(2)
EKP:lle annettujen tehtävien suunnittelusta ja toteuttamisesta tulisi EKP:ssä kokonaisuudessaan huolehtia elimen, jäljempänä ’valvontaelin’, joka koostuu EKP:n puheenjohtajasta ja varapuheenjohtajasta sekä neljästä sen edustajasta ja kunkin osallistuvan jäsenvaltion kansallisen toimivaltaisen viranomaisen edustajasta.
(3)
Valvontaelimen olisi oltava keskeinen elin suoritettaessa EKP:n valvontatehtäviä, jotka ovat tähän saakka olleet aina kansallisten toimivaltaisten viranomaisten vastuulla. Tästä syystä neuvostolle olisi annettava valtuus hyväksyä täytäntöönpanopäätös muun muassa valvontaelimen puheenjohtajan nimittämiseksi.
(4)
Kuultuaan valvontaelintä EKP toimitti edellä mainitun asetuksen 26 artiklan 3 kohdan mukaisesti valvontaelimen puheenjohtajan nimittämistä koskevan ehdotuksen Euroopan parlamentin hyväksyttäväksi 22 päivänä marraskuuta 2013. Euroopan parlamentti hyväksyi ehdotuksen 11 päivänä joulukuuta 2013.
(5)
Näin ollen EKP toimitti 11 päivänä joulukuuta 2013 neuvostolle valvontaelimen puheenjohtajan nimittämistä koskevan ehdotuksen,
ON HYVÄKSYNYT TÄMÄN PÄÄTÖKSEN:
1 artikla
Nimitetään Danièle NOUY Euroopan keskuspankin valvontaelimen puheenjohtajaksi.
2 artikla
Tämä päätös tulee voimaan päivänä, jona se julkaistaan Euroopan unionin virallisessa lehdessä.
Tehty Brysselissä 16 päivänä joulukuuta 2013.

Labels: 3
10
2
15